Gaan Proteas waag met Bavuma?Temba Bavuma. (Foto: Marco Longari/AFP0 Die Proteas se kaptein, Temba Bavuma, het in die tweede beurt van die oefenwedstryd teen ŉ Australiese elftal in Brisbane 28 lopies van 92 balle af aangeteken voordat hy geboul is. Die beleërde kaptein het nie in die eerste beurt gekolf nie. Die vraag is of die keurders vir Bavuma gaan insluit in die span wat van volgende week af in die eerste toets op die Gabba gaan speel. Rassie van der Dussen (95) en Theunis de Bruyn (88) het in die besoekers se tweede beurt uitgeblink met die kolf. Sou Bavuma gekies word vir die eerste toets, lyk die kanse skraal dat De Bruyn én Van der Dussen in die toets-elftal sal wees. Die Proteas was vroeër vandag op 304/8 met uitskeityd op die derde dag. Dit is ŉ voorsprong van 425 lopies met ŉ dag se spel oor. Khaya Zondo het in die tweede beurt 37 lopies bygedra en Dean Elgar 26. Marco Jansen het ŉ blitsige 19 lopies van 18 balle aangeteken wat vier viere ingesluit het. Vir die tuisspan het Blake Edwards gespog met boulsyfers van 3/45 in die Suid-Afrikaners se tweede beurt.